次韻寄葉進卿
作者：陳造
朝代：宋

paragraphs: 回車記我君能賢，席門忽下鳬背僊。
參辰相避徒自惜，但有妙語邦人傳。
阿戎齒錄雖牽聯，陸沈父書如縛禪。
題鳳不寘嵇喜下，殺鷄容羞季路前。
才名放君一頭出，高山可仰井用汲。
小兒弄筆不及嗔，顧捐鄭璞收和璧。
作十日飲當有時，岸花水芝皆可詩。
祗憂老氣不復振，挑大國楚提偏師。